Mientres a Guerra Civil Espanyola se confirmó a utilidat comunicativa d'o esperanto, alavez que s'incrementó a politización d'o movimiento, clarament vinculato a la resistencia antifranquista. Fue emplegato por o movimiento anarcosindicalista, por os socialistas, por os comunistas oposatos a o estalinismo, por os catalanistas y tamién por una parti d'a dreita catolica. Con as Brigatas Internacionals venioron bells esperantoparlants d'os países de l'Este que establioron contactos eventuals con espanyols d'a zona republicana. Partitos y sendicatos como o POUM, o PSUC u a CNT publicaban boletins y comunicatos en esperanto y en ofreixeban cursos en os suyos locals. A Cheneralidat de Catalunya emplegó amplament o esperanto a traviés d'o suyo Comisariato de Propaganda y os suyos comunicatos de prensa. En o País Valencián tamién se feba servir como meyo de propaganda a traviés d'a radio. Dos emisoras emitiban en esperanto, una baixo a responsabilidat d'o Partito Socialista y una atra d'o Partito Comunista.